CELEX: 32016D2296
Language: bg
Date: 2016-12-16 00:00:00
Title: Решение за изпълнение (ЕС) 2016/2296 на Комисията от 16 декември 2016 година за създаване на независима група от експерти, назначена като орган за преглед на ефективността на Единното европейско небе

17.12.2016   
            
            
               BG
            
            
               Официален вестник на Европейския съюз
            
            
               L 344/92
            
         РЕШЕНИЕ ЗА ИЗПЪЛНЕНИЕ (ЕС) 2016/2296 НА КОМИСИЯТА
   от 16 декември 2016 година
   за създаване на независима група от експерти, назначена като орган за преглед на ефективността на Единното европейско небе
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (1), и по-специално член 11, параграф 2 от него,
   като има предвид, че:
   
               (1)
            
            
               Работата на органа за преглед на ефективността на Единното европейско небе има положителен принос за подобряване на европейската мрежа за управление на въздушното движение (УВД), по-конкретно като предоставя на Комисията безпристрастни, основани на факти препоръки относно ефективността на аеронавигационното обслужване на равнището на Съюза и на местно равнище, както и относно мрежовите функции. Съдействието, предоставено от органа за преглед на ефективността е крайно необходимо за постигане на целите за завършване на Единното европейско небе, за което схемата за ефективност, установена в съответствие с Регламент за изпълнение (ЕС) № 390/2013 на Комисията (2), както и допълнително необходимите промени в контекста на натрупания опит по време на неговото прилагане досега, и тясно свързаната с това схема за таксуване, създадена в съответствие с Регламент за изпълнение (ЕС) № 391/2013 на Комисията (3), са ключови фактори и на стратегията на Комисията за въздухоплаването като цяло (4).
            
         
               (2)
            
            
               Назначаването на настоящия орган за преглед на ефективността изтича на 31 декември 2016 г. в съответствие с Решение за изпълнение 2014/672/ЕС на Комисията (5). Комисията следва да назначи нов орган за преглед на ефективността, който да продължи да подпомага Комисията и националните надзорни органи след тази дата. Това назначаване следва да е за периода, започващ на 1 януари 2017 г. и завършващ на 31 декември 2024 г., така че да се предвиди достатъчно дълъг период от време за осигуряване на приемственост и стабилност, както и за осигуряване на определен срок, който е в съответствие с референтните периоди, както се изисква съгласно член 3, параграф 1 от Регламент за изпълнение (ЕС) № 390/2013.
            
         
               (3)
            
            
               Като се има предвид, че този период се простира от втория до третия референтен период, всяко подновяване на членовете на органа за преглед на ефективността следва да осигури плавен преход и приемственост по отношение на наличните познания и опит.
            
         
               (4)
            
            
               С оглед укрепване на безпристрастността на органа за преглед на ефективността, следва да се създаде независима група от експерти, които да подпомагат прилагането на схемата за ефективност, като тази група следва да бъде назначена като орган за преглед на ефективността.
            
         
               (5)
            
            
               В член 11, параграф 2 от Регламент (ЕО) № 549/2004 се посочва най-общо каква е ролята на органа за преглед на ефективността в рамките на схемата за ефективност. В член 3 от Регламент за изпълнение (ЕС) № 390/2013 е предвидена по-подробна информация относно неговите задачи и дейности, без това да има изчерпателен характер. В член 6, параграф 1 от Регламент (ЕС) № 598/2014 на Европейския парламент и на Съвета (6) също са изброени някои задачи. Поради съображения за изчерпателност и яснота и в съответствие с горепосочените разпоредби е необходимо да се изброят всички задачи на органа за преглед на ефективността. Органът за преглед на ефективността следва да подпомага Комисията чрез предоставянето на консултации, експертни становища и други услуги. За тази цел той следва да координира дейността си с националните надзорни органи. При отправено искане от тяхна страна той следва също така да ги подпомага.
            
         
               (6)
            
            
               За осигуряване на ефикасното и ефективно функциониране на органа за преглед на ефективността той следва да се подпомага от секретариат, осигурен от Комисията.
            
         
               (7)
            
            
               Членовете на органа за преглед на ефективността трябва да бъдат високо квалифицирани специалисти с подходяща компетентност в ключовите за ефективността области. Всички те, с изключение на председателя, следва да бъдат избрани чрез покана за представяне на кандидатури и процедура за подбор при зачитане на принципите на обективността, равните възможности и прозрачността, като се предвиди възможност за разкриване на действителни или потенциални конфликти на интереси; членовете се назначават в личното си качество. Като се имат предвид неговите конкретни задачи и отговорности, председателят следва да бъде назначен от Комисията в съответствие с нейните вътрешни административни разпоредби, при зачитане на посочените принципи и като се предвиди възможност за разкриване на тяхното неспазване.
            
         
               (8)
            
            
               С оглед на тяхната квалификация и опит и изискванията за безпристрастност и отсъствие на конфликт на интереси, на факта, че те се назначават в лично качество и на важността на тяхната дейност, тези членове, с изключение на председателя, освен възстановяване на разходите, следва да получават и възнаграждение, което да е пропорционално на възложените им задачи. Председателят следва да получава възнаграждение и възстановяване на разходите в съответствие с вътрешните административни разпоредби на Комисията.
            
         
               (9)
            
            
               Следователно е уместно дейностите на органа за преглед на ефективността, както и разходите за неговото административно и техническо подпомагане, да бъдат финансирани от бюджета на Съюза.
            
         
               (10)
            
            
               Работата на органа за преглед на ефективността изисква да му бъде осигурен достъп до данните, свързани с ефективността, посочени в Регламент за изпълнение (ЕС) № 390/2013, които са на разположение в рамките на Евроконтрол. Поради това Комисията следва да установи подходящи договорености с Евроконтрол, за да се гарантира достъпът, включително събирането, валидирането, предварителният анализ и предоставянето на тези данни. Тези договорености следва да отчитат общоевропейския характер на прегледа на ефективността в съответствие с Решение (ЕС) 2015/2394 на Съвета (7).
            
         
               (11)
            
            
               С цел да се гарантира правилното функциониране на органа за преглед на ефективността, следва да бъдат определени подходящи правила относно неговия процедурен правилник и относно неговото докладване пред Комисията. Следва да бъдат определени и правила за оповестяването на информация.
            
         
               (12)
            
            
               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (8).
            
         
               (13)
            
            
               Настоящото решение следва да престане да се прилага, след като периодът на назначаване на органа за преглед на ефективността, както е определено в настоящото решение, е приключил.
            
         
               (14)
            
            
               Предвидените в настоящото решение мерки са в съответствие със становището на Комитета за единно небе, учреден съгласно член 5, параграф 1 от Регламент (ЕО) № 549/2004,
            
         ПРИЕ НАСТОЯЩОТО РЕШЕНИЕ:
   Член 1
   Назначаване на органа за преглед на ефективността
   1.   Независимата експертна група за ефективността на аеронавигационното обслужване и мрежовите функции в Единното европейско небе се създава за периода от 1 януари 2017 г. до 31 декември 2024 г.
   2.   Експертната група, посочена в параграф 1, се назначава като орган за преглед на ефективността на Единното европейско небе за периода от 1 януари 2017 г. до 31 декември 2024 г.
   Член 2
   Задачи
   Задачите на органа за преглед на ефективността са следните:
   
               а)
            
            
               да подпомага Комисията при прилагането на схемата за ефективност, по-специално по отношение на дейностите, посочени в член 3, параграф 3 и параграф 6, буква а) от Регламент за изпълнение (ЕС) № 390/2013;
            
         
               б)
            
            
               по искане на Комисията да предоставя ad hoc информация или доклади по въпроси, свързани с ефективността, в съответствие с член 3, параграф 4 от Регламент за изпълнение (ЕС) № 390/2013;
            
         
               в)
            
            
               да подпомага Комисията по нейно искане в определянето на реда и условията за достъп до данните, свързани с ефективността, посочени в член 21 и член 22 от Регламент за изпълнение (ЕС) № 390/2013;
            
         
               г)
            
            
               да подпомага националните надзорни органи по тяхно искане при прилагането на схемата за ефективност, като предоставя независимо становище по въпроси на ефективността и определянето на диапазони от ориентировъчни стойности във връзка със задаването на цели, в съответствие с член 3, параграф 6, букви б) и в) от Регламент за изпълнение (ЕС) № 390/2013;
            
         
               д)
            
            
               да подпомага компетентните органи по тяхно искане при оценката на шумовата обстановка на летищата, за които отговарят, в съответствие с член 6, параграф 1 от Регламент (ЕС) № 598/2014.
            
         Член 3
   Консултативна роля
   1.   Комисията може да се консултира с органа за преглед на ефективността по всички въпроси, свързани с ефективността на аеронавигационното обслужване и на мрежовите функции в Единното европейско небе.
   2.   Органът за преглед на ефективността може по своя инициатива да докладва и да препоръчва на Комисията мерки за подобряване на схемата за ефективност в съответствие с член 3, параграф 5 от Регламент за изпълнение (ЕС) № 390/2013.
   Член 4
   Състав и назначаване на членове и председател
   1.   Органът за преглед на ефективността се състои от девет членове, в това число и неговия председател.
   2.   Членовете, с изключение на председателя, са физически лица, които се назначават в личното си качество след подбор въз основа на покана за представяне на кандидатури.
   3.   Членовете, с изключение на председателя, избрани измежду специалисти с подходяща квалификация, които са отговорили на поканата за представяне на кандидатури, се назначават от генералния директор на ГД „Мобилност и транспорт“ от името на Комисията след консултация с държавите членки относно планираните назначения. Критериите за подбор и допустимост включват критериите, посочени в приложението.
   4.   От името на Комисията и в съответствие с нейните административни разпоредби, след консултации с държавите членки, генералният директор на Генерална дирекция „Мобилност и транспорт“ назначава специалист с подходяща компетентност като председател на органа за преглед на ефективността. Председателят действа като представител на органа за преглед на ефективността и председателства заседанията му.
   5.   Мандатът на председателя и на другите членове е за период от две години и може да бъде подновен два пъти. Мандатът на не повече от две трети от членовете на органа може да бъде подновен по едно и също време.
   6.   Всеки член, който повече не е в състояние да допринася ефективно за дейността на органа за преглед на ефективността, който подаде оставка или който не отговаря на условията, определени в член 5 и член 6, може да бъде сменен в съответствие с параграфи 2, 3 и 4, доколкото е целесъобразно, за остатъка от мандата на този член.
   7.   От името на Комисията генералният директор на Генерална дирекция „Мобилност и транспорт“ може да състави списък с подходящи резервни кандидати, от който могат да се назначават заместници на членовете, с изключение на председателя. Преди да включи имената на кандидатите в списъка, той иска тяхното съгласие.
   8.   Имената на лицата, назначени като членове на органа за преглед на ефективността, се публикуват в Официален вестник на Европейския съюз.
   9.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Принципи за членство
   1.   При изпълнението на задълженията си съгласно настоящото решение органът за преглед на ефективността и неговите членове са безпристрастни и действат независимо от всякакво външно влияние и в интерес на обществото. Членовете подписват декларация в този смисъл, с която се задължават да изпълняват функциите си в органа за преглед на ефективността за постигането на тези цели.
   2.   Те не може да делегират своите отговорности на други лица.
   3.   Физическите лица, които кандидатстват за назначаване като членове, предоставят информация за всички обстоятелства, които биха могли да доведат до конфликт на интереси, чрез подаване на декларация за конфликт на интереси, както е посочено в поканата за представяне на кандидатури в член 4, параграф 2. Лицето, което се назначава за председател, трябва също своевременно да оповести всички подобни обстоятелства преди своето назначаване. В посочената декларация всички лица оповестяват като минимум съответните професионални и финансови интереси, както и всяка ситуация, в която техните интереси може да компрометират или може основателно да се предположи, че биха компрометирали тяхната способност да действат безпристрастно и в интерес на обществото като членове на органа за преглед на ефективността.
   4.   С цел да се прецени дали може да съществува конфликт на интереси, следва да бъдат взети под внимание редица фактори, в т.ч. характерът, видът и важността на индивидуалния интерес, както и степента, до която обосновано може да се очаква интересът да окаже влияние върху индивидуалната преценка и цялостния процес на вземане на решения от органа за преглед на ефективността. Интересът се счита за незначителен или минимален, когато е малко вероятно да компрометира или обосновано да се очаква да компрометира индивидуалната способност да се действа безпристрастно и в интерес на обществото при консултиране на Комисията.
   5.   Комисията публикува на специален уебсайт декларацията за конфликт на интереси на назначените членове. Трябва да бъдат взети технически мерки за подаване на указания на търсачките в интернет, че декларацията за конфликт на интереси не трябва да се появява в резултатите от търсене в мрежата.
   6.   Членовете са обвързани със задължението за опазване на професионална тайна, както и правилата на Комисията относно сигурността по отношение защитата на класифицираната информация на Съюза, предвидени в решения (ЕС, Евратом) 2015/443 (9) и (ЕС, Евратом) 2015/444 (10) на Комисията.
   7.   В началото на всеки мандат членовете на органа подписват декларация за поверителност.
   Член 6
   Работен метод
   1.   След предварително одобрение от генералния директор на ГД „Мобилност и транспорт“ от името на Комисията, по-специално по отношение на финансирането на органа за преглед на ефективността, органът за преглед на ефективността приема следните документи:
   
               а)
            
            
               своята годишна работна програма и годишен доклад;
            
         
               б)
            
            
               своя процедурен правилник;
            
         
               в)
            
            
               реда и условията за своето сътрудничество с националните надзорни органи;
            
         
               г)
            
            
               работни споразумения с доставчиците на аеронавигационно обслужване, летищните оператори, координаторите на летища и въздушните превозвачи, както е посочено в член 3, параграф 8 от Регламент за изпълнение (ЕС) № 390/2013;
            
         
               д)
            
            
               план за управление на данните.
            
         2.   Органът за преглед на ефективността приема своите доклади и препоръки, както и документите, посочени в параграф 1, чрез гласуване, с обикновено мнозинство.
   3.   За проучването на конкретни въпроси, свързани с работата му, органът за преглед на ефективността може да създава подгрупи измежду своите членове, въз основа на задание, определено от органа за преглед на ефективността и след съгласуване с генералния директор на ГД „Мобилност и транспорт“, от името на Комисията. Подгрупите се разпускат веднага след приключване на техния мандат.
   4.   Органът за преглед на ефективността, както и неговите подгрупи заседават в помещенията на Комисията. При извънредни обстоятелства обаче заседанията могат да се провеждат и другаде.
   5.   Присъствието на членовете на органа за преглед на ефективността на заседанията на органа за преглед на ефективността, както и на заседанията на неговите подгрупи, е задължително. В случай на отсъствие се изпраща обосновано извинение на председателя и на секретариата.
   6.   Органът за преглед на ефективността, подпомогнат от секретариата, гарантира, че методологията му отразява най-новите научни стандарти.
   Член 7
   Административна и техническа помощ
   1.   Комисията осигурява необходимата административна и техническа помощ за функционирането на органа за преглед на ефективността, в т.ч. на секретариата на органа за преглед на ефективността и на неговите подгрупи, за да се гарантира неговото ефикасно и ефективно функциониране. Секретариатът свиква и подпомага пленарните заседания на органа за преглед на ефективността; той свиква и заседанията на подгрупите.
   Административната и техническата помощ се предоставят икономически ефективно, като се осигурява функционалната и техническата независимост на органа за преглед на ефективността при изпълнението на неговите задачи.
   2.   Когато Евроконтрол е определен като съответния доставчик на данни, Комисията установява подходящи договорености с Евроконтрол за събиране, валидиране, предварителен анализ и предоставяне на тези данни, както и за гарантиране на непрекъснатия достъп на органа за преглед на ефективността до данните, свързани с ефективността, посочени в член 21 от Регламент за изпълнение (ЕС) № 390/2013, които са на разположение в рамките на Евроконтрол.
   Член 8
   Отчетност и прозрачност
   1.   При изпълнението на задачите, възложени му съгласно член 2, органът за преглед на ефективността представя доклади и препоръки на Комисията.
   2.   Преди да издаде докладите си, органът за преглед на ефективността предоставя на националните надзорни органи възможността да проверят фактическите данни, свързани с оценката и мониторинга на плановете за ефективност.
   3.   Комисията публикува на специален уебсайт всички доклади и препоръки на органа за преглед на ефективността.
   4.   Това публикуване не се извършва в случаите, когато оповестяването на доклада или на препоръката, или на част от тях, би засегнало защитата на обществен или частен интерес, както е определено в член 4 от Регламент (ЕО) № 1049/2001 на Европейския парламент и на Съвета (11).
   5.   Органът за преглед на ефективността приема годишен доклад относно дейността си, включително относно своето сътрудничество с Европейската агенция за авиационна безопасност и относно работните споразумения с доставчиците на аеронавигационно обслужване, летищните оператори, координаторите на летища и въздушните превозвачи, както е посочено съответно в член 3, параграфи 7 и 8 от Регламент за изпълнение (ЕС) № 390/2013, както и в споразумението с Евроконтрол по отношение на достъпа до данните, свързани с ефективността, посочени в член 7, параграф 2.
   6.   Комисията наблюдава функционирането на органа за преглед на ефективността и редовно информира държавите членки за напредъка на работата му.
   Член 9
   Надбавки, разходи и възнаграждения
   1.   Членовете на органа за преглед на ефективността, с изключение на председателя, имат право на специална надбавка, възлизаща на максимум 600 EUR, под формата на дневни единични разходи за всеки пълен работен ден. Общият размер на надбавката се изчислява и се закръгля нагоре до сумата, отговаряща на най-близкия половин работен ден. Плащанията се извършват в евро.
   2.   Пътните и дневните разходи на членовете, с изключение на председателя, се възстановяват от Комисията в съответствие с Решение C(2007) 5858 на Комисията (12). Тези разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   3.   Председателят на органа за преглед на ефективността получава възнаграждение, а неговите пътни и дневни разходи се възстановяват от Комисията в съответствие с нейните административни разпоредби.
   Член 10
   Финансиране
   Разходите за дейностите в изпълнение на задачите, посочени в член 2, включително разходите, съответстващи на възнагражденията и възстановяванията на членовете на органа за преглед на ефективността, посочени в член 9, както и разходите за административна и техническа помощ, посочена в член 7, се финансират от бюджета на Съюза. Разходите, свързани с възнагражденията и възстановяванията, посочени в член 9, параграф 1 и параграф 2, се финансират в съответствие с член 204 от Регламент (ЕС, Евратом) № 966/2012 на Европейския парламент и на Съвета (13) и член 287 от Делегиран регламент (ЕС) № 1268/2012 на Комисията (14).
   Член 11
   Отмяна
   Решение за изпълнение 2014/672/ЕС на Комисията се отменя.
   Член 12
   Влизане в сила и прилагане
   Настоящото решение влиза в сила на двадесетия ден след публикуването му в Официален вестник на Европейския съюз.
   То се прилага от 1 януари 2017 г. до 31 декември 2024 г.
   
      Съставено в Брюксел на 16 декември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 96, 31.3.2004 г., стр. 1.
   
      (2)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
   
      (3)  Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (ОВ L 128, 9.5.2013 г., стр. 31).
   
      (4)  Съобщение на Комисията до Европейския парламент, Съвета, Европейския икономически и социален комитет и Комитета на регионите: Стратегия за въздухоплаването в Европа COM(2015) 598 final.
   
      (5)  Решение за изпълнение 2014/672/ЕС на Комисията от 24 септември 2014 г. за удължаване на назначаването на органа за преглед на ефективността на Единното европейско небе (ОВ L 281, 25.9.2014 г., стр. 5).
   
      (6)  Регламент (ЕС) № 598/2014 на Европейския парламент и на Съвета от 16 април 2014 г. за определяне на правила и процедури за въвеждането на свързани с шума експлоатационни ограничения на летищата в Съюза в рамките на балансирания подход и за отмяна на Директива 2002/30/ЕО (ОВ L 173, 12.6.2014 г., стр. 65).
   
      (7)  Решение (ЕС) 2015/2394 на Съвета от 8 декември 2015 г. относно позицията, която трябва да се заеме от държавите членки, от името на Европейския съюз, относно решенията, които трябва да бъдат приети от Постоянната комисия на Евроконтрол по отношение на ролите и задачите на Евроконтрол и относно централизираните услуги (ОВ L 332, 18.12.2015 г., стр. 136).
   
      (8)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (9)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (10)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
   
      (11)  Регламент (ЕО) № 1049/2001 на Eвропейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).
   
      (12)  Решение C(2007) 5858 на Комисията от 5 декември 2007 г.: Правила за възстановяването на разходи, направени от лица извън Комисията, поканени за участие в заседания в качеството им на експерти.
   
      (13)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (14)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).
   
      ПРИЛОЖЕНИЕ
      
         Критерии за подбор и допустимост за членовете на органа за преглед на ефективността
      
      Критериите за подбор и допустимост за членовете на органа за преглед на ефективността включват следното:
      
                  а)
               
               
                  доказани и подходящи експертни познания, компетентност и професионален опит на високо равнище на кандидата в ключовите за ефективността области;
               
            
                  б)
               
               
                  балансирано представителство на компетентност и експертен опит за всички ключови за ефективността области, както и балансирано представителство на жените и мъжете, а също и по географски произход;
               
            
                  в)
               
               
                  балансирано представителство на знания в области, свързани със, но не ограничени до:
                  
                              —
                           
                           
                              политика на ЕС в областта на въздухоплаването и приложимото законодателство;
                           
                        
                              —
                           
                           
                              управление на авиокомпания и/или на летище;
                           
                        
                              —
                           
                           
                              изисквания за военна мисия и управление на военни операции;
                           
                        
                              —
                           
                           
                              икономически въпроси на въздухоплаването, управление на разгръщането на SESAR и механизми за финансиране на Съюза;
                           
                        
                              —
                           
                           
                              сравнителен анализ, техники за анализ на разходите и ползите и финансово планиране;
                           
                        
                              —
                           
                           
                              взаимозависимости между разходите и другите области на ефективността, както и между изискванията на гражданското и военното въздухоплаване;
                           
                        
                              —
                           
                           
                              идентифициране на рисковете за безопасността и оценка на нивото на безопасност;
                           
                        
                              —
                           
                           
                              схема за търговия с емисии (СТЕ) и измерване на екологичните характеристики (свързано, наред с другото, с въздействието на авиацията върху околната среда, горивната ефективност, CO2 и шума);
                           
                        
                              —
                           
                           
                              въздействие на взаимодействията с прилежащото въздушно пространство в зоната на Единното европейско небе (ЕЕН), в т. ч.„горещи точки“ и управление на потока въздушно движение;
                           
                        
            
                  г)
               
               
                  способност да анализира и оценява взаимовръзки и взаимодействия между области на ефективността и да определя бъдещи цели за ефективност въз основа на планираните експлоатационни и технологични подобрения;
               
            
                  д)
               
               
                  подходящи езикови умения, даващи възможност на кандидата да може пълноценно и ефективно да участва в работата на органа за преглед на ефективността;
               
            
                  е)
               
               
                  независимост и липса на конфликти на интереси.